DIRECTIVA 2008/87/CE A COMISIEI
din 22 septembrie 2008
de modificare a Directivei 2006/87/CE a Parlamentului European și a Consiliului de stabilire a cerințelor tehnice pentru navele de navigație interioară
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2006/87/CE a Parlamentului European și a Consiliului din 12 decembrie 2006 de stabilire a cerințelor tehnice pentru navele de navigație interioară și de abrogare a Directivei 82/714/CEE a Consiliului (1), în special articolul 20 alineatul (1) prima teză,
întrucât:
(1)
De la adoptarea directivei, în decembrie 2006, s-au stabilit modificări la Regulamentul privind inspecția navelor pe Rin, în conformitate cu articolul 22 din Convenția revizuită privind navigația pe Rin. Prin urmare, este necesară modificarea corespunzătoare a Directivei 2006/87/CE.
(2)
Este necesar ca certificatul de vas comunitar și certificatul de vas emis în conformitate cu Regulamentul privind inspecția vaselor pe Rin să fie emise pe baza unor cerințe tehnice care să garanteze un nivel similar de siguranță.
(3)
Pentru a evita denaturări ale concurenței, precum și existența unor niveluri diferite de siguranță, modificările aduse Directivei 2006/87/CE trebuie implementate cât mai curând cu putință.
(4)
Măsurile prevăzute în prezenta directivă sunt conforme cu avizul Comitetului la care se face referire în articolul 7 din Directiva 91/672/CEE a Consiliului din 16 decembrie 1991 privind recunoașterea reciprocă a brevetelor naționale ale conducătorilor de navă pentru transportul de mărfuri și călători pe căile navigabile interioare (2),
ADOPTĂ PREZENTA DIRECTIVĂ:
Articolul 1
Anexa II la Directiva 2006/87/CE se modifică în conformitate cu anexa I la prezenta directivă.
Articolul 2
Anexele V și VI la Directiva 2006/87/CE se modifică în conformitate cu anexa II la prezenta directivă.
Articolul 3
Statele membre care au căi navigabile interioare, conform descrierii de la articolul 1 alineatul (1) din Directiva 2006/87/CE, aplică legile, reglementările și dispozițiile administrative necesare pentru a se conforma prezentei directive începând de la 30 decembrie 2008. Comisiei îi sunt imediat comunicate de către statele membre textele acestor dispoziții, precum și un tabel de corespondență între acestea și prezenta directivă.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 4
Prezenta directivă intră în vigoare la data publicării în Jurnalul Oficial al Uniunii Europene.
Articolul 5
Prezenta directivă se adresează statelor membre care au căi navigabile interioare, astfel cum sunt acestea descrise la articolul 1 alineatul (1) din Directiva 2006/87/CE.
Adoptată la Bruxelles, 22 septembrie 2008.